钦定古今图书集成/明伦汇编/闺媛典/第041卷 > 胡氏
## 钦定古今图书集成/明伦汇编/闺媛典/第041卷 > 胡氏

按《吉安府志》：“胡氏，吉水文穆公广女。初，广与学士解
缙侍宴文皇帝于文渊阁，谕曰：‘广、缙少同业，仕同官。
今缙已有子，广宜妻之’。广俯首曰：‘臣妻有娠，未卜男
女’。文皇曰：‘定生女’。越数月，果生女，遂订盟。未几解，遭
汉煦诬谮，举家戍辽。胡之诸父欲改适他人，女窃入
室，以刀截耳，家人觉而救之，血被两颊。且曰：‘皇上实
主薄命之婚，而吾父面承之，一与之盟，终身不改。背
旨违父，何以生为’？”越数年，洪熙改元，解族蒙宥，胡氏
遂归于解。事姑至孝，事夫唯谨。姑徐氏多病，不离床
席十馀年，浣涤秽污，皆亲为之。且知书史，性柔慈，抚
侧室子女如己出。卒年八十有五。